Ich, Peter Leder von Oberflachs, bekenn offenlichen mit disem brieff, dz ich eines rechten, stäten, redlichen kauffs kouft hab, fùr mich und min erben, von
Hansen Gewil, dem alten mùller, und sinen erben die lehenschafft und sin gerechtick₎ der mùlli, des huses und hoffstatt mit aller zü gehört zuͤ Talhein gelegen, mit
stägen, wegen, wasser, wasserrùsen, in ferten und uff ferten, wie die an inn komen ist, die da jerlichn̄ giltet und zinset vier mùt kernˀ, zwey vasnacht huͤner, zwey
herbst huͤnr und sechzig eyer an das jertzit ✳ zü Kùngsfelden. und ist der kouff beschähen ùmb siben und zwenizig ✳ guld₎, die ich im dar umb geben frùntlich und tùgentlich
bezalen sol. doch so ist in disem kouff eigenlichn̄ berett und betädingt von der alten schuld wegen, so der genant Hans Gewil, der alt, den edlen, wolgebornen, erwirdigen un̄
geistlichen frowen zü Kùngsfelden, minen gnedigen frowen und irem gotzhusz, schuldig ist. das ich oder min erbn̄ inn und sin erben solicher alten schuld, namlich umb
zwölff mùtt kn̄ und umb vier guld₎, an den obgenant₎ minen gnedigen frowen zuͦ Kùngsfelden verston und sie an dem end ledig machen, ouch hinder dem nùwen zinsz,
der da jerlichn̄ gevallet. ob die alt schuld bezalt wùrt, hafft und vˀbunden sin soͤllen, jemer so lang, vil und genüg, bisz die alt schuld mit sampt nùwen und alten zinsen den obgenantern̄ minen gnedigen frowen bezalt wùrt. und des alles zü noch merer sicherheit, so hab ich fùr mich und min erben der erwirdign̄, geistlichn̄ frowen, frow
Anna Fundin, der jarzitt meistinˀ, und iro nach komen zü rechtn̄ mit gùlltn̄ gebn̄ und gesetzt. die bescheidnen Heini und Henslyn Spenlige, vettnˀ, beid gemeinlich und jecklichn̄
besunders, also und mit der bescheidenheit, das sy und alle ir erbn̄ hinder mir stön, hafft und vˀbunden sin söllen je mer, so lang bisz die obgmelt alte schuld, die zwolff
mùt kern̄ und die vier guld₎, ouch alle die zinsz, die in den jaren, die wile die alt schuld nit gewert ist gevallent, gantz usz gericht und bezalt sind. und als den dz husz zü
Talhein, by der mùli gelegen, noch nit gantz gemacht und zü tach und gemach nit bracht ist. dz soͤlichs beschäch, sollent si ouch dar hinder haft ston und vˀbunden
sin je mer, als lang bis das obgenant̄ husz in tach und gemach, nach notturfft, wie gewonlich und billich ist, uff gericht und gebuwen ist in welhein stucke. aber es
were der alten schuld, der nùwen zinsen, die da gemelent, ✳ ob die alt schuld gericht wer oder des buwshalb mit dem huse nit genuͦg beschähe, sollent sy und ir
erben alweg dar hinder hafft und vˀbunden sin, je mer als lang bisz die stuck nach innhalt dis brieffs vˀkomen gantz bezalt und uszgericht sind. ✳ wen̄ aber die alt
schuld mit sampt den nùwen zinsen, die da vallent, ob die alt schuld bezalt wurd, wie vor stät, usz gericht und bezalt und das husz, wie da von obgemelt stant, zü
buw komen ist, söllent die genanten mine mit gùlten Heini und Hensli Spenli und ir erben von diser mit gùltschafft von der genant̄n jarzit meistinˀ, iro nachkomen und von aller menglichm̄ der sachenhalb gantz ledig enbresten. und dirr brieff irenthalb und der dryer stucken der alten schuld, nùwer zinsen und
des buws halb gantz krafftlosz, hin, tod und ab sin. und ich und min erben dannenthin die obgenanten mùli, das husz und hoffstat mit allen iren zuͤ gehorden
in güttem buw, nùtz und eren, unzergencklichn̄ halten. und dannenthin den obgenanten jerlichn̄ zinsz, die vier mùt kn̄, zwey vasznacht hünr, ij herbst hünr
und sechtzig eyer, der genantn̄ jar zit meisterin und iro nachkomen jerlichn̄ zü gebn̄ pflichtig und vˀbunden sin, alles getruwlichn̄ und ungeverlichn̄. wir, ob
genant̄n Heini und Hennsli Spenli bekennent ùns diser mit gultschafft fùr uns und unser erben und gelobent ouch dero nachzekomen, in allen stucken,
puncten und articklen, und ze behalten alles getruwlichn̄ und ungeverlichn̄. des alles zù warem, vestem urkùnde so hab ich, obgenanter kouffer, Peter Leder,
und wir, die mit gùlten, Heini und Hennszli Spenli, alle dry gemeinlich und jecklicheˀ besunder fùr uns und ùnser erben ernschlichn̄ gebetten und erbetten
den fromen wisen Petern von Wingarten, vogt zü Schenckenberg, ùnsern̄ lieben hernˀ, das er sin eigen insigel fur unsz und unser erben unsern
gnedigen herren von Bern an ir herlichkeitt, rechtikeyt und ehafftunḡn, ouch im und und sinen erben ön schaden, offenlichn̄ gehenckt hant an disen
brieff, der geben ist uff mendag nach der heiligen junckfrowen sant Agten tag als man zalt von gottes gebùrtte vierzehenhundert sechtzig und siben
jaren.